ROZHODNUTIE RADY
z 20. decembra 2005
o uzavretí Dohody vo forme výmeny listov medzi Európskym spoločenstvom a Jordánskym hášimovským kráľovstvom o recipročných liberalizačných opatreniach, ktorou sa mení a dopĺňa dohoda o pridružení medzi ES a Jordánskom a nahrádzajú prílohy I, II, III a IV a protokoly č. 1 a č. 2 k uvedenej dohode
(2006/67/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133 v spojení s prvou vetou prvého pododseku článku 300 ods. 2,
so zreteľom na návrh Komisie,
keďže:
(1)
V článku 15 Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej (1) (ďalej len „dohoda o pridružení“), ktorá nadobudla platnosť 1. mája 2002, sa uvádza, že Spoločenstvo a Jordánsko postupne uplatňujú väčšiu liberalizáciu vzájomného obchodu s poľnohospodárskymi výrobkami. V písmene c) článku 10 ods. 1 sa uvádza, že ustanovenia platné pre poľnohospodárske výrobky sa vzťahujú mutatis mutandis na poľnohospodársku zložku spracovaných poľnohospodárskych výrobkov. V článku 17 ods. 1 sa ustanovuje, že od 1. januára 2002 Spoločenstvo a Jordánsko vyhodnotia situáciu s cieľom určiť liberalizačné opatrenia, ktoré majú Spoločenstvo a Jordánsko uplatňovať s účinnosťou od 1. januára 2003 v súlade s cieľom zvyšovania liberalizácie obchodu s poľnohospodárskymi výrobkami.
(2)
Odporúčaním č. 1/2005 (2) Asociačná rada EÚ - Jordánsko schválila akčný plán o Európskej susedskej politike, v ktorom sú obsiahnuté osobitné ustanovenia o ďalšej liberalizácii obchodu s poľnohospodárskymi výrobkami a so spracovanými poľnohospodárskymi výrobkami.
(3)
Komisia v mene Spoločenstva dojednala dohodu vo forme výmeny listov s cieľom vložiť nové články 11a a 14a a nahradiť článok 17 ods. 1 dohody o pridružení a nahradiť prílohy I, II, III a IV a protokoly č. 1 a č. 2 k uvedenej dohode.
(4)
Dohoda vo forme výmeny listov, ktorá bola parafovaná 23. júna 2005, by sa mala schváliť.
(5)
Opatrenia potrebné na vykonávanie tohto rozhodnutia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (3),
ROZHODLA TAKTO:
Článok 1
Dohoda vo forme výmeny listov medzi Európskym spoločenstvom a Jordánskym hášimovským kráľovstvom o recipročných liberalizačných opatreniach, ktorou sa mení a dopĺňa dohoda o pridružení medzi ES a Jordánskom a nahrádzajú prílohy I, II, III a IV a protokoly č. 1 a č. 2 k uvedenej dohode, sa týmto schvaľuje v mene Spoločenstva.
Text dohody vo forme výmeny listov je pripojený k tomuto rozhodnutiu.
Článok 2
Opatrenia potrebné na vykonávanie protokolov č. 1 a č. 2 sa prijmú v súlade s postupom ustanoveným v článku 3 ods. 2.
Článok 3
1. Komisii pomáha Riadiaci výbor pre cukor ustanovený článkom 42 nariadenia (ES) č. 1260/2001 (4) alebo prípadne výbory ustanovené príslušnými ustanoveniami iných nariadení o spoločnej organizácii trhov, alebo Výbor pre colný kódex ustanovený článkom 248a nariadenia (EHS) č. 2913/92 (5) (ďalej len „výbor“).
2. Ak sa odkazuje na tento odsek, uplatňujú sa články 4 a 7 rozhodnutia 1999/468/ES.
Lehota ustanovená v článku 4 ods. 3 rozhodnutia 1999/468/ES je jeden mesiac.
3. Výbor prijme svoj rokovací poriadok.
Článok 4
Týmto sa predseda Rady poveruje určiť osobu(-y) splnomocnenú(-é) podpísať dohodu vo forme výmeny listov s cieľom zaviazať Spoločenstvo.
Článok 5
Toto rozhodnutie sa uverejní v Úradnom vestníku Európskej únie.
V Bruseli 20. decembra 2005